b'\n_START_ARTICLE_\nRimantas Mykolas Kanap\xc4\x97nas\n_START_SECTION_\nBiografija\n_START_PARAGRAPH_\n1965\xc2\xa0m. baig\xc4\x97 Kauno politechnikos institut\xc4\x85. 1968\xe2\x80\x931970\xc2\xa0m. Kauno politechnikos instituto aspirantas. 1970\xc2\xa0m. \xc4\xafgijo technikos moksl\xc5\xb3 kandidato (dabar daktaro) laipsn\xc4\xaf. 1981\xc2\xa0m. technikos moksl\xc5\xb3 daktaras (dabar habilituotas moksl\xc5\xb3 daktaras)._NEWLINE_1970\xe2\x80\x931981\xc2\xa0m. Kauno politechnikos instituto mokslinis bendradarbis. 1975\xe2\x80\x931976\xc2\xa0m. sta\xc5\xbeavo Pranc\xc5\xabzijos nacionaliniame Mokslini\xc5\xb3 tyrim\xc5\xb3 centre. 1981\xe2\x80\x931989\xc2\xa0m. Lietuvos moksl\xc5\xb3 akademijos Fizikos instituto mokslinis bendradarbis, skyriaus ved\xc4\x97jas. 1986\xe2\x80\x931989\xc2\xa0m. dar ir Respublikinio mokslinio gamybinio susivienijimo \xe2\x80\x9eLazeriai\xe2\x80\x9c mokslinis vadovas ir keturi\xc5\xb3 tarp\xc5\xbeinybini\xc5\xb3 lazerini\xc5\xb3 problem\xc5\xb3 laboratorij\xc5\xb3 vadovas. 1986\xe2\x80\x931991\xc2\xa0m. mokslo darb\xc5\xb3 leidinio \xe2\x80\x9eLazerin\xc4\x97 technologija\xe2\x80\x9c atsakingasis redaktorius. Nuo 1989\xc2\xa0m. Vilniaus Lazerin\xc4\x97s technologijos centro steig\xc4\x97jas ir vadovas. Nuo 1992\xc2\xa0m. dar ir Vilniaus Gedimino technikos universiteto d\xc4\x97stytojas. Nuo 1993\xc2\xa0m. Biomechanikos katedros profesorius. 2015 m. pirm\xc4\x85 kart\xc4\x85 Lietuvos ir Ukrainos istorijoje R.M.Kanap\xc4\x97nas padovanojo jo paties sukurtus, sertifikuotus ES lazerinius prietaisus LMP-010, LMP-010M Ukrainos su\xc5\xbeeistiesiems gydyti. Jo, kaip inovatoriaus, sukurti auk\xc5\xa1t\xc5\xb3j\xc5\xb3 technologij\xc5\xb3 lazerin\xc4\x97s medicinos prietaisai serijiniu b\xc5\xabdu gaminami ir naudojami Lietuvoje, eksportuojami \xc4\xaf u\xc5\xbesienio valstybes.\n_START_SECTION_\nMokslin\xc4\x97 veikla\n_START_PARAGRAPH_\nTyrim\xc5\xb3 sritis\xc2\xa0\xe2\x80\x93 lazerio spinduliuot\xc4\x97s poveikis kietoms med\xc5\xbeiagoms, biologiniams audiniams, kraujui, odai, lazerin\xc4\x97s technikos, gydom\xc5\xb3j\xc5\xb3 lazeri\xc5\xb3, lazerini\xc5\xb3 technologij\xc5\xb3 k\xc5\xabrimas ir panaudojimas. 1983\xc2\xa0m. pirmasis Lietuvoje suk\xc5\xabr\xc4\x97, pagamino, v\xc4\x97liau u\xc5\xbepatentavo portatyv\xc5\xb3 dviej\xc5\xb3 galvu\xc4\x8di\xc5\xb3 lazerin\xc4\x97s magnetin\xc4\x97s terapijos prietais\xc4\x85 LMP-010, skirt\xc4\x85 s\xc4\x85nariams ir \xc5\xbeaizdoms gydyti. Svarbiausia\xc2\xa0\xe2\x80\x93 2005\xc2\xa0m. pirmasis Lietuvoje suk\xc5\xabr\xc4\x97 ma\xc5\xbeagabarit\xc4\xaf gydom\xc4\x85j\xc4\xaf lazer\xc4\xaf LMP-010M \xc4\xafvairiems susirgimams (stuburo, s\xc4\x85nari\xc5\xb3, odos, prostatos, kiau\xc5\xa1id\xc5\xbei\xc5\xb3, gerkl\xc5\xb3, aus\xc5\xb3, danten\xc5\xb3) be skausmo ir vaist\xc5\xb3 gydyti. Jie sertifikuoti visose Europos S\xc4\x85jungos valstyb\xc4\x97se, patentuoti ir naudojami gydymui per 10 medicinos sri\xc4\x8di\xc5\xb3._NEWLINE_Apie 300 mokslo darb\xc5\xb3, i\xc5\xa1 j\xc5\xb3 per 150 i\xc5\xa1radim\xc5\xb3 autorius ir bendraautoris, para\xc5\xa1\xc4\x97 monogtafij\xc4\x85, kelet\xc4\x85 knyg\xc5\xb3 lazerini\xc5\xb3 technologij\xc5\xb3 tematika, metodinius nurodymus, mokslo ir publicistikos straipsnius, 2000 m. kartu su bendraautoriais vadov\xc4\x97l\xc4\xaf auk\xc5\xa1t\xc5\xb3j\xc5\xb3 mokykl\xc5\xb3 ir universitet\xc5\xb3 studentams, magistrantams,  doktorantams, in\xc5\xbeinieriams.  _NEWLINE_R.M.Kanap\xc4\x97nas laikomas lazerini\xc5\xb3 pramonini\xc5\xb3 technologij\xc5\xb3 ir lazerin\xc4\x97s medicinos pradininku Lietuvoje. Tokios pa\xc5\xbeangios technologijos sukurtos ir \xc4\xafdiegtos Vilniaus, Kauno, \xc5\xa0iauli\xc5\xb3 \xc4\xafmon\xc4\x97se. Kai kurios i\xc5\xa1 j\xc5\xb3 - vandens, naftos, duj\xc5\xb3 filtr\xc5\xb3 gavybai patentuotos u\xc5\xbesienio \xc5\xa1alyse.  1995 - 1996 m. ir 2001 - 2002 m. suk\xc5\xabr\xc4\x97 ir \xc4\xafdieg\xc4\x97 specialios paskirties pa\xc5\xbeangiausi\xc4\x85 lazerin\xc4\x99 \xc4\xafrang\xc4\x85 ir perspektyvias lazerines technologijas Atkurtos Lietuvos valstyb\xc4\x97s saugumo departamento ir kariuomen\xc4\x97s daliniuose. \xc2\xa0Lietuvoje suk\xc5\xabr\xc4\x97 ir i\xc5\xa1vyst\xc4\x97 nauj\xc4\x85 lazerin\xc4\x97s medicinos srit\xc4\xaf, pagr\xc4\xafst\xc4\x85 jo paties sukurtais neinvazinio ir sterilaus poveikio gydomaisiais lazeriais\xc2\xa0\xe2\x80\x93 lazerin\xc4\x97s medicinos prietaisais, kuriuos \xc5\xa1iandien naudoja gydymo \xc4\xafstaigos, individualiai \xc5\xbemon\xc4\x97s savaranki\xc5\xa1kai gydytis.'